Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τη λήξη της διαδικασίας διαβουλεύσεων με την Ακτή του Ελεφαντοστού στο πλαίσιο του άρθρου 366α της τέταρτης σύμβασης ΑΚΕ-ΕΚ

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Με στρατιωτικό πραξικόπημα στο Αμπιτζάν, στις 24 Δεκεμβρίου 1999, ο στρατηγός Gueο, πρώην αρχηγός του γενικού επιτελείου στρατού, κατέλαβε την εξουσία στην Ακτή του Ελεφαντοστού και ανήγγειλε την καθαίρεση του αρχηγού του κράτους, τη διάλυση της κυβέρνησης, της Εθνοσυνέλευσης, του Ανώτατου Δικαστηρίου και του Συνταγματικού Συμβουλίου.

Στις 25 Δεκεμβρίου συνεστήθη Εθνική Επιτροπή Κοινής Σωτηρίας (ΕΕΚΣ), της οποίας τα εννέα μέλη είναι όλοι στρατιωτικοί, με πρόεδρο το στρατηγό Robert Gueο. Στις 14 Ιανουαρίου 2000 σχηματίσθηκε μεταβατική κυβέρνηση.

Το πραξικόπημα καταδικάσθηκε ομόφωνα από τη διεθνή κοινότητα.

Στη δήλωσή της της 30ής Δεκεμβρίου η Ευρωπαϊκή ´Ενωση ζήτησε την ταχεία και ειρηνική αποκατάσταση της δημοκρατικής συνταγματικής τάξης και επέμεινε στο σεβασμό των ανθρωπίνων δικαιωμάτων και την εγγύηση της ασφάλειας κατά τη διάρκεια της μεταβατικής περιόδου.

Στις 14 Ιανουαρίου 2000 το Συμβούλιο της Ευρωπαϊκής ´Ενωσης αποφάσισε να καλέσει την κυβέρνηση της Ακτής του Ελεφαντοστού σε διαβουλεύσεις, κατ´εφαρμογή του άρθρου 366α της τέταρτης σύμβασης ΑΚΕ-ΕΚ, προκειμένου να εξετασθεί διεξοδικά η κατάσταση και να διαπιστωθούν οι προθέσεις της Ακτής του Ελεφαντοστού όσον αφορά την τήρηση των θεμελιωδών στοιχείων του άρθρου 5 της εν λόγω σύμβασης, δηλαδή το σεβασμό των ανθρωπίνων δικαιωμάτων, των δημοκρατικών αρχών και του κράτους δικαίου. Οι διαβουλεύσεις πραγματοποιήθηκαν στις Βρυξέλλες στις 7 Φεβρουαρίου [1] μέσα σε ειλικρινές και εποικοδομητικό κλίμα.

[1] Εγγραφο αριθ.6038/00 του Συμβουλίου της 8ης Φεβρουαρίου 2000.

Στα συμπεράσματά της η προεδρία σημείωσε επίσης ότι οι μεταβατικές αρχές δεσμεύθηκαν να λάβουν τα εξής μέτρα::

*Παραχώρηση στη μεταβατική κυβέρνηση πλήρους ευθύνης για τη διαχείριση της μεταβατικής περιόδου.

*Πέρας των εργασιών της Συντακτικής και Εκλογικής Συμβουλευτικής Επιτροπής στις 31 Μαρτίου 2000.

*Τήρηση του ακόλουθου εκλογικού χρονοδιαγράμματος: έγκριση του Συντάγματος, προεδρικές, βουλευτικές και δημοτικές εκλογές το αργότερο την 31η Οκτωβρίου 2000.

*Διαφάνεια της διαδικασίας λήψεως αποφάσεων του κράτους.

*Τήρηση του διαχωρισμού των εξουσιών, εγκαθίδρυση ανεξάρτητης δικαιοσύνης, τήρηση του πλουραλισμού και της διαφάνειας, συμπεριλαμβανόμένων της ελευθερίας του τύπου, της ελευθερίας της έκφρασης και της πρόσβασης στα μέσα ενημέρωσης.

*Ενίσχυση των μέτρων άσκησης λογιστικού ελέγχου και των διορθωτικών μέτρων, σκοπός των οποίων είναι η αποκατάσταση της χρηστής διοίκησης των δημοσίων υποθέσεων.

*Κατάρτιση τακτικών εκθέσεων σχετικά με την εφαρμογή των προαναφερθέντων μέτρων.

Τέλος, ο πρόεδρος ανέφερε ότι η Ευρωπαϊκή ´Ενωση θα παρακολουθεί εκ του σύνεγγυς τις εξελίξεις στην Ακτή του Ελεφαντοστού, χωρίς, προς το παρόν, να λαμβάνει θέση ως προς την ενδεχόμενη αναστολή της αναπτυξιακής συνεργασίας. Η ΕΕ θα προσέχει προπαντός την τήρηση του εκλογικού χρονοδιαγράμματος και τη λήψη των μέτρων που θα εξασφαλίσουν τη διαφάνεια και το δημοκρατικό κύρος των θεσμών.

Μετά από αυτές τις διαβουλεύσεις, και με βάση την εξέλιξη της κατάστασης, τα ήδη ληφθέντα μέτρα και τις δεσμεύσεις που έχουν αναλάβει οι αρχές της Ακτής του Ελεφαντοστού, η Επιτροπή προτείνει, στο πλαίσιο των ενδεδειγμένων μέτρων που αναφέρονται στο άρθρο 366α, παράγραφος 3, της τέταρτης σύμβασης ΑΚΕ-ΕΚ η συνεργασία με αυτή τη χώρα να είναι σταδιακή και υπό όρους, και κατά τη μεταβατική περίοδο να επικεντρώνεται στη στήριξη της διαδικασίας ταχείας και πλήρους επανόδου στη δημοκρατική συνταγματική τάξη, την ενίσχυση του κράτους δικαίου, τη χρηστή διοίκηση των δημοσίων υποθέσεων και την κοινωνία των πολιτών, καθώς και στην ανθρωπιστική βοήθεια, εφόσον αυτή είναι αναγκαία.

Εάν, κατά τη μεταβατική περίοδο, δεν πληρούνται οι όροι που προβλέπονται για τη σταδιακή αποκατάσταση της συνεργασίας, η Επιτροπή θα υποβάλει στο Συμβούλιο νέα πρόταση για τη λήψη συμπληρωματικών μέτρων.

ΣΥΜΠΕΡΑΣΜΑ

Βάσει των ανωτέρω και σύμφωνα με τα άρθρα 5 και 366α της τέταρτης σύμβασης ΑΚΕ-ΕΚ και το άρθρο 2 της απόφασης του Συμβουλίου 1999/214/ΕΚ, η Επιτροπή προτείνει στο Συμβούλιο να λήξουν οι διαβουλεύσεις που άρχισαν με την Ακτή του Ελεφαντοστού και να ληφθούν, για την περίοδο έως την 31η Οκτωβρίου 2000, τα μέτρα που διευκρινίζονται στο σχέδιο επιστολής που είναι προσαρτημένο στο συνημμένο σχέδιο απόφασης του Συμβουλίου.

Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τη λήξη της διαδικασίας διαβουλεύσεων με την Ακτή του Ελεφαντοστού στο πλαίσιο του άρθρου 366α της τέταρτης σύμβασης ΑΚΕ-ΕΚ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

´Εχοντας υπόψη:

τη συνθήκη για την ίδρυση της Ευρωπαϊκής Κοινότητας,

την τέταρτη σύμβαση ΑΚΕ-ΕΚ [2], όπως τροποποιήθηκε από τη συμφωνία που υπεγράφη στον Μαυρίκιο στις 4 Νοεμβρίου 1995 [3], η οποία παρατάθηκε με την απόφαση αριθ. 1/2000 της Επιτροπής των Πρέσβεων [4],

[2] ΕΕ L 229 της 17.8.1991, σ. 3.

[3] ΕΕ L 156 της 29.5.1998,σ. 3.

[4] ΕΕ L 56 της 1.3.2000, σ. 47.

την απόφαση 1999/214/ΕΚ του Συμβουλίου, σχετικά με τη διαδικασία εφαρμογής του άρθρου 366α της τέταρτης σύμβασης ΑΚΕ-ΕΚ [5], και ιδίως το άρθρο 2,

[5] ΕΕ L 75 της 20.3.1999, σ. 32.

την πρόταση της Επιτροπής [6],

[6] ΕΕ C ...

Εκτιμώντας τα εξής :

(1) τα θεμελιώδη στοιχεία της τέταρτης σύμβασης ΑΚΕ-ΕΚ, που αναφέρονται στο άρθρο 5 της σύμβασης, παραβιάσθηκαν με τη βίαιη ανατροπή της κυβέρνησης της Ακτής του Ελεφαντοστού, που επήλθε στις 24 Δεκεμβρίου 1999.

(2) Σύμφωνα με το άρθρο 366α της τέταρτης σύβασης ΑΚΕ-ΕΚ, στις 7 Φεβρουαρίου 2000 πραγματοποιήθηκαν διαβουλεύσεις με τις χώρες ΑΚΕ και την Ακτή του Ελεφαντοστού, κατά τις οποίες οι αρχές της Ακτής του Ελεφαντοστού ανέλαβαν ειδικές δεσμεύσεις όσον αφορά την αποκατάσταση της δημοκρατίας πριν το τέλος Οκτωβρίου 2000.

(3) Η τήρηση των δημοκρατικών αρχών δεν έχει αποκατασταθεί ακόμη στην Ακτή του Ελεφαντοστού.

(4) Πρέπει να ληφθούν ειδικά μέτρα για την αποκατάσταση της δημοκρατίας κατά τη διάρκεια της μεταβατικής περιόδου.

ΑΠΟΦΑΣΙΖΕΙ:

Άρθρο 1

Οι διαβουλεύσεις με την Ακτή του Ελεφαντοστού που πραγματοποιήθηκαν σύμφωνα με το άρθρο 366α, παράγραφος 2, της τέταρτης σύμβασης ΑΚΕ-ΕΚ ολοκληρώθηκαν.

Άρθρο 2

Τα μέτρα που καθορίζονται στο σχέδιο επιστολής που περιλαμβάνεται στο παράρτημα εγκρίνονται στο πλαίσιο των ενδεδειγμένων μέτρων που αναφέρονται στο άρθρο 366α, παράγραφος 3, της τέταρτης σύμβασης ΑΚΕ-ΕΚ.

Τα μέτρα αυτά λήγουν στις 31 Δεκεμβρίου 2000.

Άρθρο 3

Η παρούσα απόφαση δημοσιεύεται στην Επίσημη Εφημερίδα.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Σχέδιο επιστολής

Κύριε Υπουργέ,

Στη δήλωσή της της 30ής Δεκεμβρίου 1999, η Ευρωπαϊκή ´Ενωση εξέφρασε τη βαθιά ανησυχία της για το στρατιωτικό πραξικόπημα και τη διάλυση των πολιτικών και νομικών θεσμών στην Ακτή του Ελεφαντοστού στις 24 Δεκεμβρίου 1999.

Η Ευρωπαϊκή ´Ενωση αποδίδει μεγάλη σημασία στις διατάξεις του άρθρου 5 της τέταρτης σύμβασης ΑΚΕ-ΕΚ. Ο σεβασμός των ανθρωπίνων δικαιωμάτων, των δημοκρατικών θεσμών και του κράτους δικαίου αποτελούν τα θεμελιώδη στοιχεία της εν λόγω σύμβασης και, κατά συνέπεια, τη βάση των σχέσεών μας.

Η Ευρωπαϊκή ´Ενωση θεωρεί ότι η κατάλυση των δημοκρατικών θεσμών συνιστά σοβαρή παραβίαση των ανωτέρω αρχών.

Σε αυτό το πλαίσιο, το Συμβούλιο της Ευρωπαϊκής ´Ενωσης αποφάσισε, στις 17 Ιανουαρίου 2000, να καλέσει τις αρχές της Ακτής του Ελεφαντοστού και των χωρών ΑΚΕ για την έναρξη διαβουλεύσεων προκειμένου να εξετασθεί διεξοδικά η κατάσταση και να ληφθούν διορθωτικά μέτρα.

Οι διαβουλεύσεις αυτές διεξήχθησαν στις Βρυξέλλες στις 7 Φεβρουαρίου μέσα σε ειλικρινές και εποικοδομητικό κλίμα. Με αυτή την ευκαιρία, εθίγησαν διάφορα βασικά θέματα, και οι αρχές παρουσίασαν το σχέδιό τους για την επιστροφή στη συνταγματική τάξη και στο κράτος δικαίου. Κατά τη διάρκεια αυτών των διαβουλεύσεων, η Ευρωπαϊκή ´Ενωση σημείωσε τα ήδη ληφθέντα μέτρα προς αυτή την κατεύθυνση και τις εξής δεσμεύσεις που ανέλαβαν οι αρχές για τη μεταβατική περίοδο:

*Παραχώρηση στη μεταβατική κυβέρνηση πλήρους ευθύνης για τη διαχείριση της μεταβατικής περιόδου.

*Πραγματοποίηση ελεύθερων και διαφανών εκλογών σύμφωνα με το επόμενο χρονοδιάγραμμα:

-31 Μαρτίου 2000: τέλος των εργασιών της Συντακτικής και Εκλογικής Συμβουλευτικής Επιτροπής-ΣΕΣΕ.

-Απρίλιος 2000: εξέταση των κειμένων από το Συμβούλιο Υπουργών και υποβολή σε δημοψήφισμα σχετικά με το σύνταγμα και τον εκλογικό νόμο.

-31 Οκτωβρίου 2000: τελευταία ημερομηνία για την πραγματοποίηση προεδρικών, βουλευτικών και δημοτικών εκλογών.

M. Seydou Diarra Υπουργός Εξωτερικών αρμόδιος για τον Σχεδιασμό, την Ανάπτυξη και τον Συντονισμό

*Σεβασμός των ανθρωπίνων δικαιωμάτων.

*Τήρηση του διαχωρισμού των εξουσιών, και ιδίως της ανεξαρτησίας της δικαιοσύνης.

*Τήρηση του πλουραλισμού και της διαφάνειας, περιλαμβανομένων της ελευθερίας του τύπου, της ελευθερίας της έκφρασης και της πρόσβασης στα μέσα ενημέρωσης.

*Συνέχιση των μέτρων άσκησης λογιστικού ελέγχου και των διορθωτικών μέτρων, σκοπός των οποίων είναι η αποκατάσταση της χρηστής διοίκησης των δημοσίων υποθέσεων.

*Παρουσίαση τακτικών εκθέσεων προόδου κατά τη διάρκεια της μεταβατικής περιόδου.

Με βάση αυτές τις δεσμεύσεις, η Ευρωπαϊκή Κοινότητα και τα κράτη μέλη της είναι διατεθειμένα να κλείσουν τις διεξαγόμενες διαβουλεύσεις σύμφωνα με το άρθρο 366α της σύμβασης. Δεδομένου ότι δεν έχει ακόμη αποκατασταθεί η τήρηση των δημοκρατικών αρχών, η Ευρωπαϊκή ´Ενωση αποφάσισε, στο πλαίσιο των ενδεδειγμένων μέτρων που αναφέρονται στο άρθρο 366α, παράγραφος 3, της σύμβασης, να λάβει τα επόμενα μέτρα, σκοπός των οποίων είναι να στηρίξουν τη μετάβαση της Ακτής του Ελεφαντοστού προς τη δημοκρατία.

*Για τα προγράμματα που έχουν αποτελέσει το αντικείμενο χρηματοδοτικών συμβάσεων ήδη υπογεγραμμένων, η εφαρμογή θα συνεχιστεί όπως προβλεπόταν, ενώ συγχρόνως θα παρακολουθείται η τήρηση της ουδετερότητας της κοινοτικής ενίσχυσης κατά την προεκλογική περίοδο και θα ενισχυθεί η παρακολούθηση και ο έλεγχος των προγραμμάτων από ανεξάρτητους φορείς σε εθνικό επίπεδο και από την Επιτροπή.

*´Οσον αφορά την επαναδιάθεση των κεφαλαίων υποκατάστασης και τα προγράμματα που δεν έχουν αποτελέσει ακόμη το αντικείμενο χρηματοδοτικών συμβάσεων, θα εφαρμοσθεί σταδιακή και υπό όρους προσέγγιση, με επικέντρωση της συνεργασίας κατά τη μεταβατική περίοδο στη συνοδεία της διαδικασίας επανόδου στη δημοκρατική συνταγματική τάξη, την ενίσχυση του κράτους δικαίου και τη χρηστή διοίκηση των δημοσίων υποθέσεων.

*Οι συνεισφορές στο πλαίσιο των περιφερειακών έργων και των ανθρωπιστικών δράσεων δεν θα επηρεασθούν κατά τη μεταβατική περίοδο.

*Με βάση τις μηνιαίες εκθέσεις τις οποίες οι μεταβατικές αρχές αναλαμβάνουν τη δέσμευση να παρέχουν, η Ευρωπαϊκή ´Ενωση, η οποία θα παρακολουθεί εκ του σύνεγγυς τη διαδικασία μετάβασης προς τη δημοκρατία, διατηρεί το δικαίωμα να λάβει συμπληρωματικά μέτρα εάν παραστεί ανάγκη, και επιβεβαιώνει εκ νέου τη σημασία ενός μόνιμου πολιτικού διαλόγου με τις αρχές της Ακτής του Ελεφαντοστού, προκειμένου να εξομαλυνθούν οι διμερείς σχέσεις.

Για την Επιτροπή Για το Συμβούλιο